वाळपयः 33 केव्ही वीज वाहिनीचेर फाटल्या सोमाराक झाड पडून दाबोस उदका शुद्धिकरण प्रकल्पाची वीज पुरवण 21 वरां बंद पडिल्ल्यान सत्तरीच्या लोकांक पियेवपाच्या उदका खातीर हाल काडचे पडले. हाची दखल घेवन राज्य सरकारान ह्या प्रकल्पाक जमनी पोंदच्यान वीज पुरवण करपाच्या प्रस्तावाक मान्यताय दिल्या. सुमार 1 कोटी 83 लाख रुपये खर्च करून प्रकल्पा मेरेन जमनी पोंदच्यान वीज केबल घालपाचें काम पावसाळ्या उपरांत हातांत घेतले.
 दाबोस प्रकल्पाक वीज पुरवण करपी वीज वाहिनी रानांतल्यान व्हेल्या. पावस वा वादळी वाऱ्याक लागून जायत्या फावट झाडां मोडून हे वाहिनीचेर पडटात. ताका लागून प्रकल्पाची वीज पुरवण बंद पडटा. एक दोन वरां वीज पुरवण बंद पडल्यार दाबोस प्रकल्पांतले सगळे यंत्रणेचेर परिणान जावन उदका पुरवण बंद पडटा. प्रकल्प सुरू जालो तरी पायपलायनींतल्यान गांवांनी उदक पावपाक दोन तें तीन वरां लागतात. ताका लागून दाबोस प्रकल्पाक विना खंडित वीज पुरवण करपाची गरज आशिल्ली. वाळपयच्या वीज कार्यालयात जमनी पोंदच्यान वीज पुरवण करपाचो प्रस्ताव सरकाराक सादर केलो. सोमराचे घडणुके उपरांत ह्या कामाक आतां सरकारान मंजुरी दिल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 